A következő években rendszerint a negyeddöntőkben búcsúzott a BDO világbajnokságain. 2019 decemberében elindult a PDC-dartsvilágbajnokságán, ahol december 17-én, az első körben 3-2-re legyőzte honfitársát, Ted Evettset. Ezzel ő lett az első női dartsjátékos, aki a Professional Darts Corporation világbajnokságának történetében mérkőzést tudott nyerni. A legjobb 32 közé jutásért rendezett második fordulóban a 11. helyen kiemelt Mensur Suljovićot győzte le 3-1-re. A 16 közé jutásért Chris Dobey ellen lépett tábla elé, és bár kétszer is szettelőnybe került, 2-2-es állást követően Dobey két szettet nyert és ezzel 4-2-vel ő jutott a következő körbe. A világbajnokság után a PDC bejelentette, hogy Sherrock indul a 2020-as World Series of Darts versenyein, valamint "kihívóként" szerepelhet a "Premier League" második fordulójában Nottinghamben. A 2020-as BDO-dartsvilágbajnokság szervezői a 2019-es év végén bejelentették, hogy a csökkenő jegyeladások miatt csökkentik a játékosok között szétosztott nyereményalapot, melynek következtében Sherrock menedzsmentje bejelentette, hogy Sherrock visszalép nem indul el a világbajnokságon.